لنجیں زمستانی شپے۔
نبشتہ کار: اے آر داد
۔۔۔
یک وھدے کہ من شالءَ ایوک اتاں ممتاز یوسف ھمک یکشمبے سہبءَ منی گورءَ اتک۔ منءُ آنشتءُ دیوان کت داں بیگاہ نہ بیتگ ات۔ یک روچے آئیءَ منءَ گوشت بلوچی اکیڈمی کریم دشتیءِکتابءَ چاپءُ شنگ کنگ لوٹ ایت گوں تو ھرچی کہ آئیءِ چاپءُ شنگ بیتگیں نکانے ھست منءَدرکار انت۔ منءَ کدی وتی کارے ءَ واک نہ کنت بلے دگرے کہ منءَ چیزےءَ گوش ایت من جھد کناں کہ آئیءِ کار زیت بہ بیت۔ من چہ وتی کتابءُ تاکانی کوھنیں امبارءَ بازیں چیزے شوھاز کتءُ آئیءَ دات۔ اشانی تہءَ بلوچیءَ اولی آئیءِ گلگدار کہ آزمانگءَ ً زمانہ ًءَ چاپ بیتگ ات اے دو بھرءِ تہءَ ات گوں من ایوک آئیءِ دومی بھر ھست ات کہ پانزدہ روچی زمانہءَ 1972ءَ چاپ بوتگ ات ۔ اولی بھر من ھیال کناں جنوری یا فروریءِ تاکءَ شنگ بوتگ۔ اے بھر من کاپی کرتءُ ممتازءَ دات کہ دومی بھرءَ وت شوھاز بکن ات۔ بلے کریم ءِ کتاب کہ چاپءُ شنگ بوت اے گلگدارے مان نہ ات بگندے اشیءِ اولی بھر آیاں ھم دست نہ کپتگ۔ اے گلگدار مرچیگیں پدریچءِ دیمءَ نہ گوستگ ھمیشیءِ دومی بھرءَ پہ وانوکاں شنگ کنگءَ یاں ۔
اشیءِ سرھال ات ً لنجیں زمستانی شپ ئے گوں کریم دشتیءَ ً تاکدیم 10 مارچ ، اپریل پانزدہ روچی زمانہ۔ جست کنوک محمد ابراہیم نگوری۔
منی ءُ کریمءِ اے جست وپسو جنوریءِ زمستانی شپءَ ہمائیءِ جاگہءَ بوگا اتاں بلے چرائی وشیں گال وگفتاراں من چہ گہرا (گوھر) ءَبے سما اتاں ۔نوں بلے کریمءَ ہمک جستءِ پسو مختصر دات۔ ایشےءِ سوب ایش ات کہ آوابءَ گپتگ ات۔پہ وابءِ گلینگءَ من وتی منّا چرائیءَ آئیءِ دلءِ تبءِ جست کت۔
ً بلوچی زبانءِ نبشتہ رہبندا تئی خیال ولیکہ چہ انت ؟ کریمءَ پسو دات کہ بلوچی زبانءِ اے وہدے نبشتہ مکمل نہ انت او منا تسلی نہ انت ایشےءِ سرا۔بلے ایشےءِ رہبند مقرر کنگ ہم آسان نہ انت۔من وت 1968ء1969ءَعطاشادءَرا کاگدے نبشتہ کتگ ات کہ واجہ حاجی عبدالقیوم را کہ آ وہدءَ بلوچی اکیڈمیءِ چئیرمین ات یا سکریٹری ات ۔آتجویز بدئینت کہ بلوچی ءِ رہبندءِ جوڑ کنگے واسطا یک کمیٹی ئے جوڑ بکنت آئیءِ توکا منی تجویز ایش ات کہ سید ہاشمی،ملک طوقی، ڈاکٹر نبی بخش بلوچ، صورت خان مری اودگہ دو ہنچیں مردم بہ بنت کہ آہانءَ لسانیاتءِ تعلیم بہ بیت آ تُری غیر بلوچ بہ بنت۔بلے رہبندءِ تجربہ اش بہ بیت۔او اگن منا جست کنے من گوشاں کہ بلوچیءِ رہبند یا رومن بہ بیت یا زانتکارانی کمیٹی ئے آہاں بہ ٹاہینت ً ۔
اے جستءِ پسو انچو ہلت من چہ کریمءَ اے جست کت۔ ً بلوچی زبانءِ ماہتاک چیا دیمءَ نہ رؤ انت ۔ً
کریم لینءَ کپت گوشگءَ لگت کہ ً بلوچی زبانءِ ماہتاک بگوش روتاک بگوش یا ہفتگی تاک بگوش۔ اے وڑا نوں ہست انت او ہلائینگ بیگا انت۔چدو گیشتر دیمءَ شت ہچ وڑا نہ کن انت۔ چیا کہ ایشانءَ اول مضبوطیں بنیادانی سرا چست کنگ نہ بیت او مرچیگیں وہدے ضلورتانی پدا ہلائینگ نہ بیت۔ آ چوش کہ چندہءِ گرگ وچشیں ماہتاک و روتاک ہلائینگ مرچی ایوکا پہ بلوچیءَ پشت کپتگ۔ اول ایش کہ مئے ماہتاک و روتاک ہما مردمانی گورا رو انت یا ہما مردمانی خاطرا کشگ بنت کہ مئے مستریں وانندہ انت۔اے مردم تا وہدے ءَ پہ قوم دوستی روتاک و ماہتاکاں چندہ دئینت او لوٹنت اش ۔بلے ایشانی صحافتی معیار ہنچو جہل انت کہ وانندہ ئیں مردماں دلپروش کن انت۔دگہ حبرے ایشنت کہ اے زبانءَ سرکارءِ پرش لگگا انت۔ ایشے را قومی یا صوبائی زبان ئے ءِ عزت نیست۔ پمیشا کس ئے پہ وتی مقصدءَ نہ وانیت۔ او اگن کسے وانیت ئے پہ بلوچیءِ دیمءَ برگءِمقصدءَ۔ ً
ایشیءِ دگہ جستے ھست کہ ابراہیم نگوری سیاستءِ باروءَ کنت ئے ۔پدا اے گلگدار آسر بیت۔ اے گلگدارءِ اولی بھر شوھاز کنگ لوٹ ایت کریم ءِ گپ انچائیں گپ نہ بنت پدا بنداتی دورءَ آئیءِ پہ لبزانکءَپگرءُ سسا چے بیتگ انت گلگدارءِ دروشمءَ اشانی زانگ ھژدری انت۔